**Naravne in druge nesreče – Požar v naravi**

**Kaj bi mi brez njih?**

Še vedno se spomnim poletja, ko se je zgodil požar na Krasu in je pogorelo več kot dva tisoč hektarjev italijanskega in slovenskega dela planote Kras.

Bilo je med poletnimi počitnicami. Skoraj vsak večer sem spremljala novice na televiziji in upala, da pogasijo požar, ki se je hitro širil zaradi burje. Ker je bil teren težko dostopen, je bilo to še toliko težje. Pa tudi bombe in druga sredstva iz prve svetovne vojne so ostala tam in eksplodirala ter požar še bolj pospešile. V gašenju požara na Krasu je sodelovalo več kot tisoč petsto poklicnih in prostovoljnih gasilcev. Vsak dan so se borili proti njemu. A ni in ni ga bilo konca. Pomagali so nam tudi s helikopterji. Bilo je grozno, kako veliko dreves je požar uničil. Zanetila naj bi ga iskra vlaka. A ni povsem znano, kaj naj bi ga povzročilo. Požar na Krasu je največji požar v zgodovini Slovenije.

**Zelo smo hvaležni gasilcem, ki gasijo požare in nam pomagajo. Kaj bi mi delali brez njih?** Na Krasu so prostovoljci posadili in posejali sadike dreves. Tako smo preprečili krčenje gozda. Da bi preprečili širjenje požarov v naravi ali pa požare doma, se moramo držati pravil, ki to onemogočijo. Na šoli imamo vsako leto požarno vajo. Če bi se zgodil požar, bi bili vsaj malo pripravljeni. Vsak lahko prepreči širjenje požara, če se zgodi. Le vedeti mora kako. **Zelo pomembno je, da poznamo številko 112 in v primeru požara v naravi ali doma, takoj pokličemo gasilce.**

Z mojo družino še nismo doživeli požara, se je pa požar zgodil blizu nas. To se je zgodilo lani, a še vedno z grozoto v sebi doživljam ta trenutek.

Bilo je poleti, nekaj tednov je še manjkalo do konca šole. Z družino smo sedeli zunaj na terasi in se pogovarjali. Nihče si ni mislil, da se bo zgodil požar. Mirno smo sedeli, ko smo čez nekaj časa zaslišali tuljenje siren. Najprej smo pomislili, da se je zgodila kakšna prometna nesreča. Če bi se zgodila prometna nesreča, bi tuljenje siren čez čas prenehalo, a žal ni. Nadaljevalo se je in vedno več zvokov se je slišalo. Zaskrbelo nas je in smo šli pogledat. Ker živimo na bregu, se je dobro videlo. Ni se zgodila prometna nesreča, ampak požar. V eni od hiš v sosednji vasi je gorelo. Postalo me je malo strah. Nisem si mogla predstavljati, kako bi to jaz doživela. Od hiše se je vil velik temen oblak dima. Zelo močno je gorelo, da so se videli rdeči plameni že od daleč. Pri srcu me je stisnilo in z groznim občutkom sem opazovala črn dim. Mama je poklicala njeno teto, ki živi v isti vasi, ko se je zgodil požar. Mislila je, da se je požar zgodil njej. Na srečo je bila v redu in se požar ni zgodil njej. Vsi smo si malce oddahnili. A me je vseeno skrbelo za tisto družino, ki se ji je to zgodilo. Ker se je že temnilo, smo odšli noter. Zaspati nisem mogla takoj, saj nisem pozabila, kaj se je zgodilo. Spomnila pa sem se tudi rdečih ognjenih zubljev, ki so požirali naše lepe gozdove. Takrat, na Krasu.

Naslednji dan smo izvedeli, da je hiša pogorela petčlanski družini iz Ivancev. Ker so živeli blizu glavne ceste, je bila cesta še dva dni po tem zaprta. Pogorelo jim je vse, tako da so šli začasno živet k sorodnikom. Umrl ni nihče od njih, le eden je imel malo opeklin. Ko smo se po nekaj dneh po naključju peljali mimo, je bilo vse uničeno in črno od dima. Bilo mi je žal za to družino, saj si tega ne zasluži nihče. Pomagali so jim počistiti za požarom in prenoviti hišo.

**Že od nekdaj mi ni lepo, ko se zgodi požar. Kjer koli. V naravi ali v hiši. Zato želim, da bi bilo čim manj ognjenih zubljev na svetu in da bi rdeči petelin počival.**

**Ana Lucija Dragojlovič, 7. a**